Source: https://www.magyarvadasz.hu/index.php?p=vadaszhirek&id=4412
Timestamp: 2020-08-04 20:30:20
Document Index: 32342091

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Visszaesőként 3 év 6 hónap fegyházra ítélték az orvvadászt | MagyarVadasz.hu
Jagdterrier kan fedeztetést vállal
Kutyákkal szagoltatnák ki a...
MagyarVadasz.hu › Vadász hírek › bűnügy › Visszaesőként 3 év 6 hónap fegyházra ítélték az orvvadászt
Visszaesőként 3 év 6 hónap fegyházra ítélték az orvvadászt
bűnügy | 2019-11-04. 14:15
A Komló Járásbíróság a 2019. szeptember 30-án megtartott előkészítő ülésen K. J. vádlottat lőfegyverrel és lőszerrel visszaélés bűntettében, 3 rendbeli lopás bűntettében – melyből 2 rendbelit folytatólagosan, továbbá 2 rendbelit társtettesként követett el –, 3 rendbeli orvvadászat bűntettében – melyből 2 rendbelit folytatólagosan, továbbá 2 rendbelit társtettesként követett el –, és kábítószer birtoklásának vétségében mondta ki bűnösnek. Ezért a bíróság a vádlottat, mint visszaesőt – halmazati büntetésül – 3 év 6 hónap fegyházra, mellékbüntetésként 4 év közügyektől eltiltásra ítélte. Elrendelte továbbá a Fővárosi Törvényszék 2014. december 1-jén jogerőre emelkedett végzésével kiszabott 11 hónap börtön végrehajtását.
A bíróság elkobozta az eljárás során lefoglalt trófeákat, agancsokat, szerszámokat, lőfegyvert, lőszereket. Összesen 7.550.000 forint megfizetésére kötelezte a vádlottat a három sértett vadásztársaságnak polgári jogi igény jogcímén.
A bíróság által megállapított tényállás szerint a vádlott férfi rendszeres haszonszerzésre törekedve az alábbi bűncselekményeket követte el egyedül, illetve ismeretlen társával: A vádlott 14 éve tartott engedély nélkül egy – lámpával és távcsővel felszerelt – puskát és 32 db töltényt egy magyarhertelendi ingatlanban. A vádlott 2017. július és 2017. november 3. közötti – közelebbről meg nem határozható – időben, személygépkocsival megjelent az M. Zrt., az M. A. és a H. V. vadásztársaságokhoz tartozó vadászterületeken, majd ott vadászatra való jogosultság nélkül különböző állatokat – gímszarvas teheneket borjaikkal együtt, gímszarvas bikákat, dámszarvas bikát, őzeket, vaddisznó malacokat – lőtt le, és azokat jogtalanul eltulajdonította. Az elejtett állatokat feldolgozta, a húsukat eladta, illetve elfogyasztotta, az agancsokat hazavitte magával. Az elejtett állatok vadgazdálkodási értéke összesen 7.550.000 forint. A vádlott 2017. október 28-áról 2017. október 29-re virradóan Komlón kábítószert fogyasztott, illetve szerzett meg és tartott magánál.
Az ítélet ellen a vádlott és védője a büntetés enyhítése végett fellebbezést jelentettek be, így a bíróság határozata nem jogerős.
Címkék: orvvadász, orvvadászat, Magyarország
Forrás: Komló Járásbíróság | Küldte: admin
megtekintve: 280981 alkalom